**projektas**

**reg. Nr. T-29**

**2.29.darbotvarkės klausimas**

**Pasvalio rajono savivaldybės taryba**

**Sprendimas**

**dėl pasvalio rajono kultūros įstaigų projektų dalinio finansavimo**

2019 m. vasario d. Nr. T1-

Pasvalys

 Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos kultūros ministro 2017 m. rugpjūčio 25 d. įstatymu Nr. ĮV-904 „Dėl kultūros rėmimo fondo lėšomis finansuojamų projektų teikimo gairių patvirtinimo“ (su visais aktualiais pakeitimais), Tolygios kultūrinės raidos įgyvendinimo regionuose tvarkos aprašo, patvirtinto Lietuvos Respublikos kultūros ministro 2018 m. birželio 13 d. įsakymu Nr. ĮV-488 „Dėl tolygios kultūrinės raidos įgyvendinimo regionuose tvarkos aprašo patvirtinimo“, 7 punktu ir atsižvelgdama į Pasvalio kultūros centro 2019 m. sausio 24 d. raštą Nr. R2-19 „Dėl Pasvalio rajono kultūros įstaigų projektų dalinio finansavimo“, Pasvalio rajono savivaldybės taryba n u s p r e n d ž i a

1. Skirti iki 30 procentų dalinį projektų finansavimą Pasvalio rajono savivaldybės kultūros įstaigų kultūros projektams, gavus finansavimą iš Lietuvos kultūros tarybos ir kitų fondų.
2. Sprendimas galioja iki 2019 m. gruodžio 31 d.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Kultūros ir jaunimo reikalų skyriaus vedėja

V. Gaspariūnaitė

2019-01-28

Suderinta DVS Nr. RTS-18

Pasvalio rajono savivaldybės tarybai

**AIŠKINAMASIS RAŠTAS**

**dėl pasvalio rajono kultūros įstaigų projektų dalinio finansavimo**

**2019-01-28**

Pasvalys

1. **Problemos esmė.**

Pasvalio rajono kultūrinę veiklą vykdančios įstaigos, siekdamos plėtoti Savivaldybės gyventojų kultūrinių, meninių bei švietėjiškų poreikių įgyvendinimo galimybes, Lietuvos kultūros tarybai, kuri administruoja Lietuvos kultūros rėmimo lėšas, teikia paraiškas kultūros projektų finansavimui gauti. Vienas pagrindinių kultūros projektų vertinimo kriterijų yra projekto rėmėjų įsipareigojimai, t. y. projekto įgyvendinimui pritraukiamos lėšos. Šį įsipareigojimą pagrindžiančius dokumentus pareiškėjas privalo pateikti kartu su projekto paraiška. Iki šiol Savivaldybės administracija kultūros įstaigoms pateikus prašymus, išrašydavo garantinius raštus, kuriuose buvo nurodoma, jog įstaigai gavus patvirtinimą dėl teikiamo projekto finansavimo, savivaldybės tarybai bus teikiamas tarybos sprendimo projektas dėl dalinio projekto finansavimo iš Savivaldybės biudžeto lėšų. Šie raštai negarantuodavo kultūros įstaigoms, jog gavus finansavimą teikiamiems projektams Savivaldybė skirs dalinį finansavimą šių projektų įgyvendinimui, o tai vertinant projektines paraiškas mažina projektų galimybes gauti finansavimą. Šiuo tarybos sprendimu siūloma skirti iki 30 proc. dalinį finansavimą Pasvalio kultūros įstaigų įgyvendinamiems kultūros projektams. Toks sprendimas padidintu teikiamų kultūros įstaigų projektų galimybes gauti finansavimą, kadangi šiuo tarybos sprendimu bus išreikštas tvirtas Savivaldybės įsipareigojimas skirti dalinį teikiamiems projektams ir padidintos galimybės gauti finansavimą kultūros įstaigų projektams, kuriuos įgyvendinant siekiama plėtoti Savivaldybės gyventojų kultūrinių, meninių bei švietėjiškų poreikių įgyvendinimo galimybes.

Per 2017 m. Pasvalio kultūros įstaigos įgyvendino 8 projektus, kurių bendra suma 47 875 Eur, iš kurių 7 975 Eur buvo Pasvalio rajono savivaldybės indėlis. 2018 m. Pasvalio rajono savivaldybės kultūros įstaigos finansavimą gavo 4 projektams, kurių bendra vertė 20 900 Eur (Savivaldybės indėlis – 1 900 Eur).

Derinant šį Savivaldybės tarybos sprendimo projektą buvo gautas Juridinio ir personalo skyriaus vedėjos J. Karčiauskienės komentaras: „Nesiūloma šio teisės akto projekto teikti Savivaldybės tarybai svarstyti. Priežastys: gali būti sukuriama situacija, kai neįvertinus konkretaus projekto (būtinumas, reikalingumas, apimtys, pasiekti rezultatai ir pan.), bus įsipareigojama jį, t. y. projektą, finansuoti. Paminėtina, kad projekto preambulėje įvardintuose teisės aktuose nėra nurodytos pareigos teikiant paraišką pateikti ir Savivaldybės tarybos sprendimą, t. y. nėra nurodytos konkrečios ir todėl privalomos pritarimo formos. Taip pat primintina, kad kiekvienu atskiru atveju vertinamas konkretaus projekto turinys, jo atitiktis administraciniams reikalavimams. Savivaldybės tarybos sprendimo (ne)buvimas teikiant paraišką neįtakoja paraiškos (ne)įtraukimo ir finansavimo (ne)paskyrimo.“

Pažymėtina, jog šis savivaldybės tarybos sprendimo projektas parengtas vadovaujantis kitų savivaldybių gerąja patirtimi. Kaip pavyzdys pateikiamas Panevėžio rajono savivaldybės tarybos 2018 m. rugsėjo 27 d. sprendimas Nr. T-191 „Dėl savivaldybės tarybos 2017 m. spalio 12 d. sprendimo Nr. t-182 „Dėl dalinio rėmimo skyrimo kultūros projektams“ pakeitimo“. Siūloma pritarti šiam savivaldybės sprendimo projektui ne tik todėl kad toks sprendimas padidintu teikiamų kultūros įstaigų projektų galimybes gauti finansavimą, bet ir sumažintu Savivaldybės tarybos sprendimų skaičių, kadangi nebereikėtų rengti atskirų tarybos sprendimų kiekvienam projektui atskirai.

**2. Kokios siūlomos naujos teisinio reguliavimo nuostatos ir kokių rezultatų laukiama**

Priimtas sprendimo projektas įtakos kriminogeninei situacijai ir korupcijai neturės.

Bus parengtas reikalingas rėmimo įsipareigojimo dokumentas, kurį pareiškėjai pateiks kartu su kultūros projekto paraiška.

**3. Skaičiavimai, išlaidų sąmatos, finansavimo šaltiniai**

Sprendimo projekto įgyvendinimui lėšos bus skiriamos iš Savivaldybės biudžeto. 2019 m. laikotarpiui Pasvalio kultūros įstaigų kultūros projektų daliniam finansavimui gali būti reikalinga apytiksliai 10 000 Eur.

**4. Numatomo teisinio reguliavimo poveikio vertinimo rezultatai** (jeigu rengiant sprendimo projektą toks vertinimas turi būti atliktas ir jo rezultatai nepateikiami atskiru dokumentu), **galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta**

Numatomo teisinio reguliavimo teigiamos pasekmės aptartos šio aiškinamojo rašto 2 dalyje. Priėmus sprendimo projektą, neigiamų pasekmių nenumatoma.

**5. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.**

Gavus patvirtinimą dėl teikiamo projekto finansavimo, Savivaldybės tarybai bus teikiamas tarybos sprendimo projektas dėl dalinio projekto finansavimo iš Savivaldybės biudžeto lėšų.

**6. Sprendimo projekto iniciatoriai.** Kultūros ir jaunimo reikalų skyrius.

**7. Sprendimo projekto rengimo metu gauti specialistų vertinimai ir išvados.**

Sprendimas parengtas atsižvelgiant į gautas pastabas ir rekomendacijas.

PRIDEDAMA.

1. Pasvalio kultūros centro 2019 m. sausio 24 d. raštas Nr. R2-19.
2. Panevėžio rajono savivaldybės tarybos 2018 m. rugsėjo 27 d. sprendimas Nr. T-191 „Dėl savivaldybės tarybos 2017 m. spalio 12 d. sprendimo Nr. t-182 „Dėl dalinio rėmimo skyrimo kultūros projektams“ pakeitimo“.

Kultūros ir jaunimo reikalų skyriaus vedėja Viktorija Gaspariūnaitė